**IZVEŠTAJ O POSETI HRVATSKOJ (VUKOVAR I ZAGREB)**

**DIREKTORA DR SLAVKE DRAŠKOVIĆ**

**U PERIODU OD 25. DO 27. FEBRUARA 2013. GODINE**

U periodu od 25. do 27. februara 2013. godine direktorka Kancelarije za saradnju s dijasporom i Srbima u regionu dr Slavka Drašković boravila je u radnoj poseti Republici Hrvatskoj, u Vukovaru i Zagrebu.

Ciljevi posete:

* Susreti sa predstavnicima srpske zajednice u Vukovaru, poseta srpskoj osnovnoj školi „Nikola Andrić“ u Vukovaru, u saradnji sa Generalnim konzulatom R. Srbije u Vukovaru;
* Susreti sa predstavnicima srpske zajednice u Zagrebu, susreti sa predstavnicima vlasti Republike Hrvatske: potpredsednikom Vlade, predstavnicima ministarstava u oblasti obrazovanja, znanosti i sporta, kao i regionalnog razvoja i EU fondova; predstavnicima Saveta za ljudska i manjinska prava u Hrvatskom saboru i Vladinog saveta za nacionalne manjine; poseta Mitropoliji zagrebačko-ljubljanskoj i Gimnaziji „Katarina Kantakuzina Branković“ u Zagrebu, u saradnji sa Ambasadom R. Srbije u Zagrebu.

Dr Slavka Drašković, prvog dana radne posete Republici Hrvatskoj, 25. februara 2013. godine, posetila je Vukovar, gde se susrela sa predstavnicima Srba iz lokalnih vlasti.

Direktorka Drašković sastala se sa predstavnicima „Naše stranke“, predsednikom Jovanom Ajdukovićem i potpredsednikom Slavkom Mirnićem u Generalnom konzulatu R. Srbije u Vukovaru, koji su je upoznali sa radom stranke i najvažnijim problemima srpske zajednice u R. Hrvatskoj, poput sprovođenja Ugovora o sukcesiji, nesprovođenju pozitivnog zakonodavstva, povraćaju stanarskih prava, imovine, neisplaćenih penzija, nezaposlenosti i značaju ekonomskih ulaganja iz Srbije. Tom prilikom su direktorki uručili dokument „Strategija protiv denacionalizacije i asimilacije u hrvatski etnikum“.

Tokom sastanka, predstavnici Naše stranke izneli su izvesne primedbe na moguće predstavljanje Srba od strane Zajedničkog veća opština i Srpskog narodnog veća. Oni su informisali dr Drašković o predstojećim lokalnim izborima za gradonačelnika Vukovara, na kojima će se S. Mirnić biti jedan od kandidata.

Direktorka Drašković izrazila je spremnost R. Srbije za aktivnije angažovanje na unapređenju položaja Srba u regionu, njihovom opstanku, očuvanju jezika i školstva, kao i na stvaranju uslova za povratak Srba u R. Hrvatsku. Ona je ukazala na prisustvo velike razjedinjenosti među predstavnicima srpske zajednice u Hrvatskoj, na čijem se prevazilaženju mora dosta raditi.

Direktorka za saradnju s dijasporom i Srbima u regionu dr Slavka Drašković tokom boravka u Vukovaru posetila je Zajedničko veće opština (ZVO), u pratnji Generalnog konzula Srbije u Vukovaru Živorada Simića i konzula Vladimira Marjanovića.

Tom prilikom, Draškovićeva se sastala sa predsednikom ZVO i saborskim zastupnikom Draganom Crnogorcem i njegovim saradnicima. Predsednik ZVO Dragan Crnogorac upoznao je Draškovićevu sa nerešenim problemima koji već dugi niz godina tište srpsku zajednicu u istočnom delu Hrvatske, kao što su pitanje neisplaćenih penzija, konvalidacije radnog staža, pitanje prava na državljanstvo, nepoštovanja Ustavnog zakona o pravima nacionalnih manjina, podzastupljenosti u telima i organima državne uprave, kao i problemima u obrazovanju, kulturi i medijskoj izolovanosti.

Sastanku su prisustvovali saborski zastupnik Mile Horvat, zamenici župana iz Vukovarsko-sremske i Osječko-baranjske županije Đorđe Ćurčić i Jovan Jelić, i zamenik gradonačelnika Grada Vukovara Dejan Drakulić.

Predstavnici ZVO naročito su ukazali na ekonomske probleme i neophodnost ulaganja iz R. Srbije u sredine naseljene Srbima, uspostavljanje privredne saradnje sa matičnom državom, mogućnostima subvencionisanja privrednika iz R. Srbije da ulažu u ove prostore i omogućavanje opstanka Srba na ovim prostorima.

Na sastanku je iznet predlog da Kancelarija za saradnju s dijasporom i Srbima u regionu, uz podršku predsednika R. Srbije, organizuje sastanak koji bi okupio sve organizacije Srba koje deluju u Hrvatskoj, u cilju pronalaženja najefikasnijeg modaliteta za prevazilaženje razjedinjenosti među njima.

Takođe, istaknuta je potreba da se pomogne građevinskoj firmi „Vuković - Kompani“ iz Vukovara koja zapošljava oko 350 pripadnika srpske zajednice i koja se nalazi pred pretnjom stečaja i otpuštanja radnika, što bi za posledicu moglo da ima dalja iseljavanja Srba sa ovih prostora. U vezi sa tim, Stanimirović i Pupovac su informisali g. Simića o nedavnom razgovoru sa R. Ljajićem u Beogradu i o mogućnosti da se utiče na to da g. Todorić pomogne u procesu spasavanja pomenute srpske firme (predlog ministru I. Mrkiću povodom predstojeće posete R. Hrvatskoj).

Predstavnici Zajedničkog veća opština istakli su da je SDSS, kao jedina parlamentarna srpska stranka čiji su oni članovi, jedini legitimni predstavnik Srba u Hrvatskoj. ZVO je ovom prilikom pokrenulo i inicijativu za regulisanje njihovog pravnog statusa. Direktorki je na sastanku uručen dokument „Tradicionalne vrednosti i demokratske slobode u savremenom svijetu“, predsednika SDSS dr Vojislava Stanimirovića, koji je nedavno predstavljen na konferenciji u Varni (Bugarska).

Direktorka Kancelarije, nakon sastanka, ocenila je da su problemi sa kojima se srpska zajednica u Hrvatskoj suočava veliki i kompleksni i da će hrvatskoj strani, kao i Vladi Srbije preneti sva pitanja o kojima je informisana.

Nakon sastanka, Draškovićeva je u pratnji predsednika ZVO-a Dragana Crnogorca posetila Osnovnu školu „Nikola Andrić» u Vukovaru, u kojoj se nastava pored one na hrvatskom, odvija i na srpskom jeziku i pismu. U razgovoru sa direktorom škole Željkom Kovačevićem saznala je o samoj školi, njenim potrebama kao i modelima obrazovanja u Hrvatskoj. OŠ „Nikola Andrić“ jedina je neobnovljena škola u Vukovaru, a prema rečima D. Crnogorca njena obnova otpočeće najkasnije do septembra ove godine.

Posetu direktorke Drašović Vukovaru medijske su zabeležili: TV produkcija ZVO – Hronika Slavonije, Baranje i Zapadnog Srema, Radio Dunav Vukovar i Radio Borovo.

Drašković je, kao jedan od osnovnih utisaka nakon susreta sa Srbima u Vukovaru, istakla povećano osećanje nesigurnosti srpskog stanovništva zbog atmosfere koja se stvara u Vukovaru, naročito zbog uvođenja srpskog jezika i ćiriličnog pisma, te da se Republika Srbija mora aktivno uključiti u rešavanje pitanja srpske zajednice, ali i od hrvatske države se očekuje da reaguje na sve međunacionalne i međuverske govore mržnje.

Tokom drugog dana posete R. Hrvatskoj, 26. februara 2013. godine, direktorka Drašković, u saradnji sa Ambasadom R. Srbije u Zagrebu, imala je nekoliko susreta sa predstavnicima srpskih organizacija u Ambasadi.

Direktorka je razgovarala sa predsednikom SKD „Prosvjeta“ Čedomirem Višnjićem i SPD „Privrednik“ Nikolom Lunićem, u prostorijama Ambasade.

Čedomir Višnjić, kao delegat Skupštine dijaspore i Srba u regionu, istakao je da podelu na Srbe i dijasporu treba prilagoditi stvarnim potrebama dijaspore odnosno Srbima u regionu, uz uvažavanje kulturne autonomije Srba u regionu i okupljanje oko značajnih institucija (SANU, Matica srpska) oko određenih pitanja zaštite jezika, pisma i slično.

Nikola Lunić, predsednik SPD „Privrednik“ izneo je dva glavna problema sa kojima se suočavaju Srbi u Hrvatskoj – pitanje asimilacije i opstanka u „povratničkim“ krajevima. Kao moguće rešenje, on vidi u školovanju srpske omladine i njihovom vezivanju za srpsku zajednicu. Lunić je podsetio na problem povraćaja imovine „Privrednika“, na koji Vlada R. Hrvatske nema reakcije.

Istog dana, direktorka Drašković u prostorijama Ambasade u Zagrebu susrela se sa predstavnicima Srpskog demokratskog foruma (SDF), predsednikom Veljkom Džakulom i Ljubom Manojlovićem.

Džakula je izneo izvesne primedbe na zastupanje interesa srpske zajednice od strane M. Pupovca, kao i očekivanja od aktuelnih vlasti da imaju ravnopravan odnos prema svim opcijama Srba u R. Hrvatskoj. Po pitanju odnosa R. Hrvatske prema srpskoj zajednici, Džakula je istakao da se, između ostalog, zalaže da Vlada Hrvatske što pre napravi operativne planove za fondove za ruralni razvoj, radi demografske obnove ratom uništenih područja.

Na sastanku sa predsednikom Srpskog narodnog veća (SNV) Miloradom Pupovcem, razmotreno je više problema koji nepovoljno utiču na položaj srpske nacionalne manjine u Hrvatskoj, pre svega pitanje izbeglica i njihovog povratka, obnove kuća i stambenog zbrinjavanja. Pupovac je rekao da ljudi koji su u programima obnove i stambenog zbrinjavanja ne bi trebalo da budu izbrisani iz evidencije o prebivalištu. U vezi sa tim, informisao je da postoji inicijativa Srba za formiranjem državnog ureda koji bi se bavio rešavanjem ovog i sličnih pitanja. Razmatrani su i problemi u vezi sa suđenjima za ratne zločine, nestalim Srbima, regulisanjem radnog staža i neisplaćenim penzijama.

Pupovac je apostrofirao problematiku razvoja povratničkih sredina, Fonda za razvoj „Tesla štedne banke“, zapošljavanja u policiji, prioriteta u ekonomiji i poljoprivredi, kao i pitanja u vezi sa očuvanjem jezika i pisma. Saradnju sa Srbijom na području kulture Pupovac vidi kao otvorenu, u pogledu očuvanja jezika, pisma, obnove crkvene i svetovne baštine. Naročito je ukazano na loše stanje spomen-obeležja u glinskoj pravoslavnoj crkvi, gde su imena žrtava sa spomen-doma ukolonjena i koja je pretvorena u hrvatski dom.

Pupovac je izrazio zadovoljstvo što je, posle susreta premijera, pitanje Srba u Hrvatskoj prvo pitanje kojem predstavnici Vlade Srbije počinju dijalog i saradnju s našom Vladom, što smatra najboljom garancijom da će se ta saradnja kretati bez stavljanja stvari pod tepih i da će pitanje Srba u Hrvatskoj biti povod za bolju i tešnju saradnju Zagreba i Beograda.

Drašković je izrazila želju da srpsku zajednicu u Hrvatskoj uveri da je Vlada Srbije u najvećoj meri zainteresovana i da se bavi pitanjima prava i položaja Srba u Hrvatskoj.

Predsednik Srpskog narodnog veća istakao je da će Kancelarija u SNV imati saradnika i partnera u aktivnostima na procesu jačanja položaja i očuvanja nacionalnog identiteta Srba u Hrvatskoj. On je posetu Draškovićeve ocenio veoma važnom jer ona dolazi u pozitivnom duhu i namerama unapređenja odnosa s Hrvatskom i položaja Srba.

Trećeg dana radne posete Republici Hrvatskoj, 27. februara 2013. godine, direktorka Kancelarije za saradnju sa dijasporom i Srbima u regionu Vlade Republike Srbije dr Slavka Drašković i Bosa Prodanović, ministar savetnik pri Ambasadi Republike Srbije u Zagrebu, posetile su Mitropoliju zagrebačko-ljubljansku. U Duhovnom centru Mitropolije, dočekao ih je Mitropolit zagrebačko-ljubljanski Gospodin Jovan. Razgovarano je o različitim pitanjima života Crkve u Republici Hrvatskoj danas, a Mitropolit se posebno zahvalio gošćama na pokazanom interesovanju za rad Gimnazije, te je detaljnije obrazložio projekte i planove Mitropolije u vezi sa obrazovanjem i vaspitanjem mladih.

Ovom prilikom, direktorka Drašković obišla je Srpsku pravoslavnu opštu gimnaziju „Kantakuzina Katarina Branković“, gde se susrela se i razgovarala sa učenicima i nastavnicima Škole.

Dr Slavka Drašković direktorka Kancelarije za saradnju s dijasporom i Srbima u regionu, tokom radne posete Republici Hrvatskoj, sastala se sa hrvatskim zvaničnicima: potpredsednikom Vlade za unutrašnju, spoljnu i evropsku politiku Republike Hrvatske, Nevenom Mimicom, pomoćnikom ministra obrazovanja, znanosti i sporta Ankicom Nježić, pomoćnikom ministra regionalnog razvoja i EU fondova Stankom Janićem, predsednikom Vladinog saveta za nacionalne manjine Aleksandrom Tolnauerom i predsednikom Saveta za ljudska i manjinska prava u Hrvatskom saboru Furiom Radinom.

Ključne teme o kojima je razgovarano na svim sastancima su: povraćaj oduzetih stanarskih prava, pokretne i nepokretne imovine, obnova i nadoknada za uništenu, oštećenu i nestalu imovinu, pitanja iz radnog odnosa – regulisanje radnog staža i isplata dospelih a neisplaćenih penzija, kao i teme u vezi sa obrazovanjem na srpskom jeziku.

Potpredsednik Vlade R. Hrvatske N. Mimica istakao je opredeljenost aktuelne Vlade Hrvatske za rešavanje i zatvaranje pojedinih otvorenih pitanja i dodao da se ulažu napori za završetak procesa povratka i stvaranja održivih rešenja.

Pomoćnik ministra za regionalni razvoj i fondove EU Vlade R. Hrvatske S. Janić predstavio je aktivnosti u procesu stambenog zbrinjavanja povratnika i obnove objekata, sa ciljem da se ovaj proces okonča u narednih 3-5 godina, u skladu sa realizacijom projekata iz sredstava dobijenih na Donatorskoj konferenciji u Sarajevu 2012. godine.

Sa pomoćnikom ministra obrazovanja, znanosti i sporta A. Nježić Draškovićeva je razgovarala o reformi osnovnoškolskih i srednjoškolskih obrazovnih programa i uključivanju sadržaja od važnosti za identitet nacionalnih manjina u Hrvatskoj, i o pitanju školovanja pripadnika nacionalne manjine na maternjem jeziku, kao i o problemu registracije osnovnih škola nacionalnih manjina, posebno u Vukovaru. Hrvatska strana je izrazila zahvalnost što Srbija radi na rešavanju pitanja prevođenja udžbenika na hrvatski jezik za sve uzraste, uz spremnost da se isto učini i u R. Hrvatskoj.

Predsednik Vladinog saveta za nacionalne manjine A. Tolnauer predstavio je rad Saveta, posebno u domenu finansiranja projekata srpske manjine u R. Hrvatskoj koji doprinose jačanju položaja i očuvanju identiteta, kao i obezbeđivanju neometanog funkcionisanja kulturne autonomije.

Funkcioneri hrvatske Vlade tokom razgovora istakli su da Vlada Hrvatske namerava da otvori Kancelariju za efikasno i ubrzano rešavanje pitanja koja se odnose na položaj i prava Srba u Hrvatskoj.

Obe strane su se saglasile oko toga da treba obnoviti rad Međudržavnog mešovitog odbora.

Poseta Zagrebu značajno je medijski zabeležena, uz prisustvo novinara agencije „Hina“, Hrvatske radio-televizije, RTL televizije, agencije „Tanjug“, agencije „Beta“, Novosti, Radio Dunava, a većina medija u zemlji preuzela je sadržaje sa navedenih agencija.

 **D I R E K T O R**

**dr Slavka Drašković**